Даниил Хармс
Макаров и Петерсен 3

Превод от руски: Ася Григорова, 2001

chitanka.info

Макаров: Тук, в тази книга, пише за нашите желания и за сбъдването им. Прочети я и ще проумееш, че желанията ни са суета на суетите. Освен това ще разбереш колко лесно се изпълнява чуждото желание и колко трудно се изпълнява собственото.

Петерсен: Нещо много тържествено заприказва. Така приказват индианските вождове.

Макаров: За книга като тази може да се говори само възвишено. Свалям си шапката дори като мисля за нея.

Петерсен: А миеш ли си ръцете, преди да я пипнеш?

Макаров: Да, и ръцете трябва да се мият.

Петерсен: Да беше си измил за всеки случай и краката.

Макаров: Това не е остроумно, а просто грубо.

Петерсен: Всъщност що за книга е това?

Макаров: Дори името й е тайнствено…

Петерсен: Хи-хи-хи!

Макаров: Книгата се нарича МАЛГИЛ.

Петерсен изчезва.

Макаров: Господи! Какво стана? Петерсен!

Гласът на Петерсен: Какво стана, Макаров! Къде съм?

Макаров: Къде си? Не те виждам?

Гласът на Петерсен: А ти къде си? И аз не те виждам!… Какви са тези балони?

Макаров: Какво да правим? Петерсен, чуваш ли ме?

Гласът на Петерсен: Чувам те! Но какво стана? И какви са тези балони?

Макаров: Можеш ли да се движиш?

Гласът на Петерсен: Макаров! Виждаш ли тези балони?

Макаров: Какви балони?

Гласът на Петерсен: Пуснете ме!… Пуснете ме!… Макаров!…

Тишина. Макаров стои ужасѐн, после взема книгата и я разтваря.

Макаров (чете): „… Човек постепенно губи формата си и се превръща в балон. И превръщайки се в балон, човекът губи всичките си желания.“

Завеса.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.